**МОТИВИ**

**към проекта на Наредба за изменение и допълнение на Наредба № 1 от 2018 г. за условията и реда за извършване на дезинфекции, дезинсекции и дератизации**

В Министерство на земеделието, храните и горите постъпи предложение за изменение и допълнение на Наредба № 1 от 2018 г. за условията и реда за извършване на дезинфекции, дезинсекции и дератизации. Предложението е изготвено от Асоциацията на индустриалното свиневъдство в България, Асоциацията на свиневъдите в България и Съюза на птицевъдите в България. Трите животновъдни асоциации изразяват затруднения относно прилагането и изпълнението на Наредбата.

Основният мотив за исканата промяна е, че поради характера на дейността в свинекомплексите, птицефермите и люпилните за птици, където има въведено високо ниво на биосигурност, не могат да бъдат допускани външни фирми и лица да извършват дезинфекции, дезинсекции и дератизации (ДДД). Тези обекти постоянно са подложени на епизоотичен риск. Това е особено показателно в момента с оглед сложната епизоотична обстановка в Европа по отношение на Африканската чума по свинете (АЧС) и Инфлуенцата по птиците. Продължава разпространението на АЧС в Източна и Централна Европа, като заболяването навлезе и на територията на Република България. Разпространява се бързо и обхваща големи свиневъдни ферми. Продължава и констатирането на нови огнища на инфлуенцата по птиците, включително и в България. И двете заболявания причиняват тежки икономически загуби на двата отрасъла и на икономиката на държавата.

В тази връзка в проекта се предвиждат особени правила при извършването на дезинфекции, дезинсекции и дератизации в свинекомплекси, птицеферми и люпилни за птици. Предлага се тези обекти да имат специално разработени програми, чието съдържание да отговаря на определени изисквания. С оглед засилване на контрола при извършване на дейностите по дезинфекция, дезинсекция и дератизация в посочените ферми се предвижда програмите да бъдат одобрени от Българската агенция по безопасност на храните, като компетентен орган.

За извършване на дейностите по дезинфекция, дезинсекция и дератизация на животновъдните обекти с високо ниво на биосигурност, в свинекомплексите, птицефермите и люпилните за птици работят дипломирани и обучени ветеринарни лекари. В тази връзка в предложения проект се предвижда специалистите, които ще извършват ДДД в горепосочените обекти да са с висше образование на образователно-квалификационна степен „магистър" по специалността „Ветеринарна медицина".

На 16.01.2019 г. предложеният проект на наредба е представен за предварителни обществени консултации по електронен път на Асоциацията на индустриалното свиневъдство в България, Асоциацията на свиневъдите в България, Съюза на птицевъдите в България и Професионална организация на производителите на водоплаващи в България. В предоставеният срок няма постъпили бележки и предложения.

В изпълнение на Решение № 704 на Министерския съвет от 2018 г. за предприемане на мерки за трансформация на модела на административното обслужване (т. 3 от Приложение № 2 “Несъответствие на заявленията за услугата с определеното от АПК съдържание – чл. 29, ал. 2 от АПК“ по отношение на Услуга 551 – Регистрация на физически и юридически лица, осъществяващи ДДД) в Приложение №3 към чл. 12, ал. 1 от наредбата отпада изискването за полагане на печат на уведомлението за започване на дейност по извършване на дезинфекции, дезинсекции и дератизации (ДДД) от съответното лице.

Предвид постъпили сигнали в Министерство на здравеопазването относно наличието на несъответствия между адреса на управление на физическото/юридическото лице, което извършва дейности по ДДД и адреса, на който се намират помещенията, съгласно чл. 14, ал. 1 от наредбата и произтичащите от това затруднения по осъществяване на контрол по изпълнението на изискванията на наредбата от регионалните здравни инспекции, се предлага промяна в образеца на уведомление за започване на дейности по ДДД (Приложение № 3 към чл. 12, ал. 1 от наредбата), като посочването на „седалище и адрес на управление“ се заменя с посочване на „адрес, от който се осъществява дейността“.

Проектът на наредба за изменение и допълнение на Наредба № 1 от 2018 г. не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания. Проектът на наредба не предвижда и допълнителни разходи за неговите адресати.